VSRS Sklep I R 94/2023
Sodna praksa Vrhovnega sodišča, 2023-06-07

Karmen Iglič Stroligo (preds.), Tomaž Pavčnik (poroč.), Jan Zobec

določitev krajevne pristojnosti po višjem sodišču - predlog sodišča - delegacija pristojnosti iz razloga smotrnosti - postopek za postavitev odrasle osebe pod skrbništvo - začasno prebivališče nasprotnega udeleženca - lažja izvedba postopka - ugoditev predlogu

Vrhovno sodišče je večkrat soočeno s položajem, ko mora o predlogu za prenos pristojnosti na podlagi 67. člena ZPP odločati zato, ker oseba, ki se postavlja pod skrbništvo, dejansko biva v domu starejših oseb na območju drugega sodišča. Ta okoliščina sicer ni samodejen razlog, na podlagi katerega bi Vrhovno sodišče odločanje preneslo na drugo stvarno pristojno sodišče. Vendar Vrhovno sodišče tako ravna, kadar prestavlja premoščanje razdalje od dejanskega bivanja v domu starejših oseb in pristojnim sodiščem glede na stanje nasprotnega udeleženca nesorazmerno težavo. Takšno, da obremenjuje tek postopka z udeležbo nasprotnega udeleženca in je zato na podlagi 67. člena ZPP utemeljeno, da se položaj olajša s prenosom zadeve na drugo stvarno pristojno sodišče.

Za odločanje v tej zadevi se določi Okrajno sodišče v Idriji.

1. Pred Okrajnim sodiščem v Novi Gorici je v teku nepravdna zadeva I N 30/2023 za postavitev odrasle osebe pod skrbništvo. Okrajno sodišče v Novi Gorici Vrhovnemu sodišču predlaga, naj za odločanje v tej zadevi določi drugo stvarno pristojno sodišče. Predlog na podlagi 67. člena Zakona o pravdnem postopku (v nadaljevanju ZPP) utemeljuje z dejstvom, da ima nasprotna udeleženka stalno bivališče prijavljeno na območju Okrajnega sodišča v Novi Gorici, dejansko pa prebiva na območju Okrajnega sodišča v Idriji, in sicer v Domu starejših Črni Vrh. Pojasnjuje, da je v postopku treba zaslišati nasprotno udeleženko tam, kjer prebiva, zato bo postopek laže in z manjšimi stroški izvesti tam, kjer dejansko prebiva in bo tudi sicer takšna odločitev v korist nasprotne udeleženke.

3. Vrhovno sodišče lahko na predlog stranke ali pristojnega sodišča določi drugo stvarno pristojno sodišče, da postopa v zadevi, če je očitno, da se bo tako laže opravil postopek, ali če so za to drugi tehtni razlogi (67. člen ZPP). Vrhovno sodišče je večkrat soočeno s položajem, ko mora o predlogu za prenos pristojnosti na podlagi 67. člena ZPP odločati zato, ker oseba, ki se postavlja pod skrbništvo, dejansko biva v domu starejših oseb na območju drugega sodišča. Ta okoliščina sicer ni samodejen razlog, na podlagi katerega bi Vrhovno sodišče odločanje preneslo na drugo stvarno pristojno sodišče. Vendar Vrhovno sodišče tako ravna, kadar prestavlja premoščanje razdalje od dejanskega bivanja v domu starejših oseb in pristojnim sodiščem glede na stanje nasprotnega udeleženca nesorazmerno težavo. Takšno, da obremenjuje tek postopka z udeležbo nasprotnega udeleženca in je zato na podlagi 67. člena ZPP utemeljeno, da se položaj olajša s prenosom zadeve na drugo stvarno pristojno sodišče. Tak položaj je podan tudi v obravnavani zadevi, zato je Vrhovno sodišče na podlagi pooblastila iz 67. člena ZPP pristojnost za odločanje v tej zadevi preneslo na Okrajno sodišče v Idriji.

Zakon o pravdnem postopku (1999) - ZPP  - člen 67

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.